32006R0769
L 134/19
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 769/2006 НА КОМИСИЯТА
от 19 май 2006 година
за суспендиране подаването на заявления за лицензии за износ на С захар от 23 май 2006 г. и за изменение на Регламент (ЕО) № 493/2006 по отношение на преходните мерки, приложими за захар С
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 318/2006 на Съвета от 20 февруари 2006 г. относно общата организация на пазарите в сектора на захарта (1), и по-специално член 44 от него,
като има предвид, че:
(1)
Споразумението за селското стопанство, сключено по време на Уругвайския кръг от многостранните търговски преговори (2) в съответствие с член 300 от Договора съдържа ограничения за количеството и стойността на износа, субсидиран от Общността. Като резултат от заключенията на Апелативния орган на Световната търговска организация (СТО) от 19 май 2005 г. при тези ограничения следва да се вземат предвид количествата изнасяна извънквотна захар. Общността е получила срок до 22 май 2006 г. за изпълнение на задълженията си към СТО.
(2)
Член 13, параграф 1 от Регламент (ЕО) № 1260/2001 на Съвета от 19 юни 2001 г. относно общата организация на пазарите в сектора на захарта (3) предвижда в частност задължение да се изнася захар С, която не е пренесена за следващата стопанска година. Регламент (ЕО) № 318/2006, който се прилага от 1 юли 2006 г., вече не включва такова задължение за захар В, произведена за пазарната 2006-2007 година. Член 44 от посочения регламент урежда възможност за приемане на преходни мерки, за да се улесни преходът от пазарната ситуация през пазарната 2005-2006 година към пазарната ситуация през пазарната 2006-2007 година, както и изключенията, необходими за осигуряване изпълнението от страна на Общността на нейните международни задължения по отношение на С захар, произведена за пазарната 2005-2006 година.
(3)
Съгласно член 44 от Регламент (ЕО) № 318/2006, член 2, параграф 1 от Регламент (ЕО) № 493/2006 на Комисията от 27 март 2006 г. относно определяне на преходни мерки в рамките на реформата на общата организация на пазарите в сектора на захарта и за изменение на Регламенти (ЕО) № 1265/2001 и (ЕО) № 314/2002 (4) от 1 юли 2006 г. захар С, произвеждана за пазарната 2005-2006 година, която не може бъде пренесена за следващата стопанска година или да се изнесе, се счита за захар над квотата, съобразно упоменатото в Регламент (ЕО) № 318/2006, произведена за пазарната 2006-2007 година.
(4)
Член 27, параграф 14 от Регламент (ЕО) № 1260/2001 на Съвета предвижда, че спазването на ограниченията на обема, произтичащи от споразумения, сключени по силата на член 300 от Договора, се осигурява посредством лицензии за износ, издавани за постановените тези споразумения референтни периоди.
(5)
В резултат от това, като се вземат предвид задълженията на Европейската общност по линия на споразуменията на СТО, следва да се постанови изключение от задължението да се изнася захар C, като се преустанови подаването на заявления за лицензии за износ за захар В от 23 май 2006 г., а за захар В, която не се изнася с лицензия за износ, издадена преди 23 май 2006 г., следва да се прилагат преходните мерки, постановени в член 2 от Регламент (ЕО) № 493/2006.
(6)
Регламент (ЕО) № 493/2006 следва да бъде съответно изменен.
(7)
Мерките, предвидени в настоящия регламент, са в съответствие със становището на Управителния комитет по захарта,
ПРИЕ НАСТОЯЩИЯ РЕГЛАМЕНТ:
Член 1
От 23 май 2006 г. се преустановява подаването на заявления за лицензии за износ за захар С съобразно Регламент (ЕО) № 1464/95 на Комисията (5). Заявления за лицензии за износ, подадени през периода на преустановяване, не се приемат.
Лицензиите за износ на захар С, които не са използвани до 22 май 2006 г., могат да бъдат върнат на издаващия орган през периода им на валидност. В такива случаи, въпреки член 35 от Регламент (ЕО) № 1291/2000 на Комисията (6), гаранцията се освобождава незабавно.
Член 2
Регламент (ЕО) № 493/2006 се изменя, както следва:
1.
Член 2, параграф 1 се заменя със следното:
„1. Без се засягат решенията за пренасяне на произведени количества захар за следващата стопанска година, взети съгласно член 1 от настоящия регламент, захарта С за пазарната 2005-2006 година, която не е изнесена с лицензия за износ, издадена преди 23 май 2006 г., се счита от същата дата за захар над квотата съобразно посоченото в член 12 от Регламент (ЕО) № 318/2006, произведена за пазарната 2006-2007 година“;
2.
Към втория параграф от член 13 се добавя следното изречение:
„Член 2 се прилага от 23 май 2006 г.“
Член 3
Настоящият регламент влиза в сила в деня след публикуването му в Официален вестник на Европейския съюз.
Той се прилага от 23 май 2006 г.
Настоящият регламент е задължителен в своята цялост и се прилага пряко във всички държави-членки
Съставено в Брюксел на 19 май 2006 година.